تيفيناغ (بلكتبة تاعها: ⵜⵉⴼⵉⵏⴰⵖ، بالنوسخة ديال التوارݣ: ⵜⴼⵉⵏⵗ أولّا ⵜⴼⵏⵗ، بلكتابة لأمازيغية باللاتينية: Tifinaɣ هي كتابة ديال أبجد كايتكتبو بيها اللوغات لأمازيغية. تدارت لفباية جديدة مبنية على هاد السيستيم دلكتابة فلقرن 20 وتسمات تيفيناغ الجديدة أولّا تيفيناغ دليركام (بالنݣليزية: Neo-Tifinagh). هاد النوسخة ديال لكتابة كاتستعمل رسميا فلمغريب باش تتقرا لأمازيغية لمعيارية لمغريبية فلمدارس لبتيدائية والنشير ديال لكتوبة. هاد لكتابة فيها علّاقل ربعة د نّواع: شرقية، غربية، بونجم (ف ليبيا) ؤ صّحرواية. لكتابة الشرقية تستعملات ف قسنطينة (دزاير) و تونس. تعرف هاد لخط بسباب شي نقوشات باللوغة النوميدية ولفينيقية تكتبو فواحد لحجرة فوق واحد لقبر ف دوݣا ف تونس. 22 حرف من دوك 23 ؤلا 24 اللي فالنقش تكتاشف لموقابيل صّوتي ديالهوم. لكتابة لغربية كانت قديمة كتر وكانت فالساحل ديال لبحر دّخلاني من لقبايل حتال لݣزاير دكنارياس. هاد لكتبة زايدة على لاخرة ب 13 حرف. هاد لكتابة كانت، بحال لكتابة ديال شي لوغات ساميةمافيهاش رموز ديال الصوايت (ڤواييلات). الشدة ماكانتش كاتكتب. هاد لكتابة كانت كاتكتب من لفوق لتحت، ولاكين تكتاشفو نقوشة مكتوبين بݣاع ليتيجاهات. تيفيناغ التقليدية هي تيفيناغ اللي كايكتبو بيها التوارݣ. مافيهاش الصوايت وكايتكتبو غير فاللخر دلكلمة.